Kultuur - Laerskool Lochnerhof
Die Intersenfase spog met 'n kreatiewe kultuurklub hierdie jaar. Almal wat aan kultuuritems deelneem behoort aan hierdie klub en tree by verskeie geleenthede deur die jaar op. Ons sluit die kultuurjaar af met 'n prestige maskeraand en 'n kultuurvensters waar leerders nog 'n laaste kans kry om te spog met hul items. Kultuuraktiwiteite waaraan leerders in die Intersenfase deelneem, sluit in:
Die sêr-groep bestaan uit ongeveer 20 kinders. 'n Klein groepie leerders wat a capella liedjies sing. Die groep is onder leiding van Jeanne-Marì Kotzé en Annemiek te Baerts. Die groep tree by verskeie geleenthede op en neem ook deel aan kompetisies.
Die Senior koor bestaan uit leerders van graad 4 – 7 en word afgerig deur me. Jeanne-Mari Kotzé. Ons is baie trots op ons koor. Hulle is o.a. vanjaar genooi om deel te neem aan die KykNet Sing in Harmonie-kompetisie.
Woordkuns betaan uit Spreekkoor, prosa, poësie, monoloog, mimiek, en lees. Hierdie groep leerders oefen weekliks tydens die Kultuuruur en ontvang afrigting in 'n kombinasie van hierdie afdelings. Hulle tree by verskeie geleenthede op en presteer ook jaarliks uitstekend by die eisteddfods.
Die redenaarsklub vergader twee-weekliks waar hulle opleiding in die skryf en aanbied van 'n redenaarstoespraak ontvang. Daar is kwartaalliks 'n redenaarsaand waar die redenaars die vaardighede wat hulle hier aanleer prakties kan demonstreer. Ons redenaars presteer ook jaarliks baie goed by die ATKV-Redenaarskompetisie.
Debat is 'n nuwe instelling by die skool. Laerskool Lochnerhof is een van die min laerskole wat debat aanbied. Die debatsgroep bestaan uit kranige gr.6 en 7-leerders wat jou behoorlik op jou tone sal hou met hul flinkdink en skerp redenasievermoë. Hierdie groep, onder leiding van Hanli Geldenhuys, gee nuwe betekenis aan die word 'oortuig'.
Die fotografieklub bestaan uit ong. 8 leerders in graad 6 en 7. Hulle ontvang opleiding en tree op as fotograwe tydens skoolfunksies en ander geleenthede. Ons beplan ook 'n opwindende fotografiekompetisie vir hierdie jaar.
Die Ankertjie is ons skoolkoerant en ons trots. Daar is 2 keer per kwartaal 'n uitgawe wat al ons opwindende gebeure saamvat. Hierdie koerantjie word aan elke ouerhuis in die skool gegee. Die berigte word deur die leerders van die skool (Ankertjie-redaksie) geskryf.
Kultuur is die hartklop van enige skool en samelewing en my werk as kultuurhoof van die Intersenfase is om te verseker dat alle Kultuuraktiwiteite gekoördineer word en glad verloop. 'n Gretige kultuurkomitee is my regterhand met alle kultuuraktiwiteite en hulp waar nodig. Alle kultuurverwante navrae kan aan my gerig word by lgeldenhuys@lochnerhof.co.za